मी नऊ वर्षांची असतानाच माझी उंची वाढायची थांबली. त्यामुळे माझं वय ४३ असलं तरी उंची फक्‍त तीन फूटच आहे. माझी उंची आता वाढणार नाही हे माझ्या मम्मी - पप्पांना जाणवलं, तेव्हा यावर मी सतत विचार करून निराश होऊ नये म्हणून त्यांनी मला कामात व्यस्त राहण्याचं प्रोत्साहन दिलं. त्यासाठी आमच्या घरासमोर मी फळांचा एक स्टॉल मांडला. मी स्टॉल खूप नीटनेटका ठेवायचे त्यामुळे बरेच गिऱ्‍हाईक त्याकडे आकर्षित व्हायचे. पण कामात व्यस्त राहिल्यामुळे काही खास फरक पडला नाही. माझ्या कमी उंचीमुळे मला अगदी लहान - सहान गोष्टींसाठीसुद्धा खूप प्रयास करावा लागायचा. जसं की, दुकानांच्या काउंटरवरसुद्धा एखादी गोष्ट मागण्यासाठी मला धडपडावं लागायचं. प्रत्येक गोष्ट जणू माझ्यापेक्षा दुप्पट उंचीच्या लोकांसाठीच बनवली आहे असं मला वाटायचं.